คลังเดินหน้าล่าภาษีให้บรรลุเป้า
3 กรมภาษีเดินหน้ามหกรรมไล่ล่าภาษีเต็มที่ เพื่อให้บรรลุเป้าหมาย 2.3 ล้านล้านบาท เชื่อทะลุทุกกรม
4 มิ.ย. 2555

3 กรมภาษีเดินหน้ามหกรรมไล่ล่าภาษีเต็มที่ เพื่อให้บรรลุเป้าหมาย 2.3 ล้านล้านบาท เชื่อทะลุทุกกรม
นายอารีพงศ์ ภู่ชอุ่ม กล่าวอย่างมั่นใจว่า จากการหารือมาตรการจัดเก็บภาษีกับ 3 กรมจัดเก็บภาษีทำให้เชื่อมั่นว่า ยอดการเก็บภาษีในงบประมาณ 2556 ที่วางเป้าไว้ 2.3 ล้านล้านบาท จะสามารถทำได้ตามเป้าที่ได้วางไว้อย่างแน่นอน เพราะได้ปรับยุทธวิธีการจัดเก็บให้มีประสิทธิภาพในหลากหลายมิติตามที่ได้ชี้แจงต่อกรรมาธิการงบประมาณ 



อารีพงศ์
ขณะที่ปีงบประมาณ 2555 ในช่วง 7 เดือนที่ผ่านมา สามารถเก็บรายได้ 9.5 แสนล้านบาท สูงกว่าเป้าถึง 3.7 หมื่นล้านบาท และมากกว่าช่วงเดียวกันปีที่แล้ว 3 หมื่นล้านบาท
ปลัดกระทรวงการคลัง กล่าวว่า ยอดการเก็บรายได้ที่เกินเป้าจะมาจากการเก็บภาษีของกรมสรรพากรและกรมศุลกากร แต่กรมสรรพสามิตอาจจะเก็บต่ำกว่าเป้า เพราะการลดภาษีน้ำมันดีเซลทำให้รายได้หายไป 5 หมื่นล้านบาท แต่เชื่อว่าการพยายามเก็บภาษีในส่วนอื่นให้มีประสิทธิภาพมากขึ้น จะทำให้กรมสรรพสามิตจัดเก็บต่ำกว่าเป้าเพียง 1 หมื่นล้านบาท
นายสาธิต รังคสิริ อธิบดีกรมสรรพากร กล่าวว่า การเก็บภาษีในปีงบประมาณ 2556 จำนวน 1.77 ล้านล้านบาท จะได้มากกว่าเป้าที่ตั้งไว้แน่เนื่องจากการขยายตัวทางเศรษฐกิจดี มีมาตรการกระตุ้นเศรษฐกิจจำนวนมาก ทำให้เกิดการลงทุนและการใช้จ่าย โดยการเก็บรายได้ในปีงบประมาณ 2555 ตอนนี้ได้ 7.08 แสนล้านบาท เกินเป้า 2.3 หมื่นล้านบาท จากเป้าทั้งปีต้องเก็บให้ได้ 1.62 ล้านล้านบาท
ด้านนายเบญจา หลุยเจริญ อธิบดีกรมสรรพสามิต กล่าวว่า เป้าการเก็บภาษีปีงบประมาณ 2556 มีจำนวน 4.12 แสนล้านบาท โดยอยู่ภายใต้สมมติฐานที่ยังไม่เก็บภาษีน้ำมันดีเซลต่อไป เชื่อว่าทำได้ตามเป้าต่างจากปีงบประมาณ 2555 ที่มีการตั้งเป้าไว้ ภายใต้ต้องขึ้นภาษีน้ำมันดีเซลแต่ไม่ได้ขึ้น ทำให้จัดเก็บภาษีต่ำกว่าเป้าจำนวนมาก
ขณะที่นายสมชาย พูลสวัสดิ์ อธิบดีกรมศุลกากร กล่าวว่า เป้าการเก็บภาษีปีงบประมาณหน้า 1.15 แสนล้านบาท เชื่อว่าจะทำได้ตามเป้าไม่ยาก เพราะปีงบประมาณ 2555 มีเป้าเก็บภาษี 1 แสนล้านบาท แต่จะเก็บได้จริงเกินเป้า 1 หมื่นล้านบาท ซึ่งใกล้กับเป้าปี 2556 ที่ต้องดำเนินการ